Source: https://accace.sk/accace-v-etrend-ako-urcit-vysku-dane-pri-predaji-daroveneho-domu/
Timestamp: 2019-12-11 08:23:45+00:00

Document:
Accace v eTrend: Ako určiť výšku dane pri predaji daroveného domu? | Accace Slovensko
Rodičia mi chcú darovať rodinný dom, ktorý postavili a skolaudovali v roku 1987 a doteraz v ňom bývajú. Darovaný dom plánujem ihneď predať. Musí byť v darovacej zmluve uvedená hodnota rodinného domu vypracovaným znaleckým posudkom? Platí sa daň z príjmu v prípade, že hodnota domu určená znalcom bude vyššia ako tá, za ktorú ju predám? Bude platiť znalecký posudok, ktorý dám vyhotoviť v čase darovania, aj pri predaji domu? Ako sa určí výška dane pri predaji v prípade, že v darovacej zmluve nebude určená žiadna hodnota nehnuteľnosti?
Príjem z predaja nehnuteľnosti nadobudnutej darovaním nebude vo Vašom prípade od dane oslobodený, keďže v čase predaja neuplynie aspoň 5 rokov od momentu jej nadobudnutia.
Pri príjmoch z predaja nehnuteľnosti nadobudnutej darom je možné za výdavok v súlade s §8 ods. 5 písm. b) a §25 ods. 1 písm. a) a c) Zákona o dani z príjmov (ďalej len “ZDP”) považovať:
obstarávaciu cenu nehnuteľnosti zistenú u darcu za predpokladu, že by sa na neho pri predaji tejto nehnuteľnosti v deň darovania nevzťahovalo oslobodenie od dane podľa §9 ZDP,
cenu nehnuteľnosti v čase darovania určenú znaleckým posudkom, ak by bol príjem z predaja nehnuteľnosti u darcu v čase jeho darovania od dane oslobodený.
Na predmetnú skutočnosť nemá vplyv obsahové znenie darovacej zmluvy. Vychádzame z predpokladu, že predmetnú nehnuteľnosť nemajú Vaši rodičia zahrnutú v obchodnom majetku. V súlade s §52j ods. 2 ZDP sa na oslobodene príjmu z predaja majetku nadobudnutého do 31.12.2010 použijú znenia ustanovení §9 ods. a), i) a j) ZDP účinného do 31.12.2010.
Neuvádzate, či majú Vaši rodičia v predmetnom dome aj trvalý pobyt. Na strane druhej možno vychádzať z predpokladu, že v momente darovania budú vlastniť predmetný dom dlhšie ako 5 rokov. Vyššie uvedené znamená, že ak by sa v čase darovania rozhodli predmetný dom predať, príjem takto dosiahnutý by bol od dane oslobodený. Máme preto zato, že za výdavok v prípade predaja danej nehnuteľnosti vo vašom prípade je možné považovať cenu stanovenú znalcom v čase darovania a to i za predpokladu, že by ste predmetnú nehnuteľnosť v čase darovania nepredali obratom.
V súlade s §8 ods. 2 ZDP nie je možné na daňové účely dosiahnuť stratu z predaja nehnuteľnosti, t.j. na sumu výdavkov presahujúcich príjem sa neprihliada. Upozorňujeme však, že vyššie uvedené nemá vplyv na povinnosť podať daňové priznanie.

References: §8
 §25
 §9
 §52
 §9
 §8